# Работят ли парите от Оперативна програма Околна среда 2014 – 2020 за биоразнообразието на България

Анализ на Коалиция „За да остане природа в България“, декември 2019 г.

Contents

[В навечерието на Супер годината за биоразнообразие 2020 – оста за биоразнообразие е пред спиране 1](#_Toc24550685)

[Проблеми с ос 3, „Натура 2000 и биоразнообразие“ на ОПОС 2014 - 2020 1](#_Toc24550686)

[Непостигане етапните цели на програмата 1](#_Toc24550687)

[Проблеми с ефективността на проектите по ос 3 2](#_Toc24550688)

[Какво казва Европейската Комисия, септември 2019 г. 3](#_Toc24550689)

[Какви решения предлагат НПО 3](#_Toc24550690)

[Какво става на Европейско и глобално ниво 4](#_Toc24550691)

## Проблеми с ос 3, „Натура 2000 и биоразнообразие“ на ОПОС 2014 - 2020

### Непостигане етапните цели на програмата

2018 е ключова междинна година по Оперативните програми за периода 2014 – 2020, тъй като след нейното приключване се прави преглед на етапни цели за целия финансов период. Въз основа на отчетените резултати и техния анализ се взимат решения как се развива програмата в останалия период до нейното приключване. Годишният отчет за 2018 г. на ОПОС 2014 – 2020 отчита, че са постигнати 2 от общо 4 етапни цели[[1]](#footnote-1).

Постигнатите цели са:

* Проведени национални информационни кампании – 1 бр и
* Видове, подкрепени с цел постигане на по-добра степен на съхраненост – 1 бр.

Непостигнатите цели са:

* Площ на местообитанията, подкрепени с цел постигане на по-добра степен на съхраненост – **0 ха** при заложени **282 135 ха**
* Общ размер на сертифицираните разходи от Сертифициращия орган - **€ 970 005 евро** при заложени **7 097 300,00** евро, или 14% от планираното.

По отношение на постигнатите цели – екологичните организации, представени в Комитета за наблюдение оспориха постигането на целта „Проведени национални информационни кампании“. Причината е, че справка за тази дейност на сайта на МОСВ показа, че са

проведени две срещи[[2]](#footnote-2) и реално национална информационна кампания не е провеждана. За сравнение по проект на СНЦ „Зелени Балкани“, „НОВИ ХОРИЗОНТИ“ - LIFE17 GIE/BG/000371 са извършени следните дейности: пряко достигнати граждани от октомври 2018 до април 2019 (чрез презентации, дейности с деца, посещения на щанд и др.) - 4180 човека, клипове по Дарик радио, което има национално покритие (21 репортажа, 4 радио-клипа, 5 инфо-анонса и 7 предавания), както и електронното издание на Дневник (68 журналистически материали и 7 фотогалерии). В рамките на кандидатстването на проекта по програма ЛАЙФ, МОСВ е отказал подкрепа за проекта с аргументацията, че вече има планиран сходен такъв проект.

### Проблеми с ефективността на проектите по ос 3

***Средства има предвидени в програмата, както и планирани мерки, но Управляващият орган не отваря процедури за ключови мерки***

Важни мерки като тази за борба с бракониерството, и закупуване на земи със застрашени типове природни местообитания са заложени в Националната рамка за действие за Натура 2000, и за тях има заложени средства. Програмата е одобрена в средата на 2015 г. и вече пета година тези мерки не са стартирани. Едва в Индикативната годишна работна програма за 2020 г. мярката за закупуване на земи е включена, но единствено за приоритетното местообитание 62C0\* „Понто-сарматски степи“ и без посочени суми.

***Средствата реално не достигат до голяма част от мрежата Натура 2000***

В „ОПОС 2014 – 2020“ има заложена важна процедура за подобряване на природозащитното състояние на видовете и местообитанията от мрежата. Пет години след началото на програмата, завършила процедура за преки консервационни дейности на терен е: „Подобряване природозащитното състояние на видове и типове природни местообитания на територията на мрежата Натура 2000, попадащи в национални паркове, природни паркове и поддържани резервати“ (мярка 43 и мярка 98 от НПРД). Територията на НП, ПП и поддържаните резервати обхваща едва 10% от мрежата.

След дългогодишно настояване от страна на НПО в стратегическия план по ос 3 бяха включени и други процедури за пряка консервационна дейност - консервационни мерки във влажни зони и за изпълнение на дейности за подобряване на природозащитното състояние на птици. Това е добра новина, тъй като страната ни има голям обхват на мрежата Натура 2000 и сега средства ще има за повече зони. Но процедурите бяха пуснати едва през 2019 г., което значи че реално дейностите на терен ще се изпълняват от 2020 нататък. Има 9 сключени споразумения по подхода Воден от общността местно развитие (ВОМР), но при него дейностите засягат части от зони от една страна, и от друга - една от зоните е природен парк „Персина“, така че площите от Натура 2000, които се възползват от финансирането не са значими.

През предишния финансов период 2007 – 2013, средствата за биоразнообразие отново бяха съсредоточени основно в 10% от Натура 2000 мрежата, отново в ПП, НП и поддържани резервати. Концентрирането на огромния поток от средства в малка част от мрежата, при това ползваща се с дългогодишна защита какъвто е случая с природните и национални паркове и поддържани резервати, означаваше минимални или никакви средства в останалата част от мрежата, която не се ползва от защитата на българския закон за защитени територии. Дългогодишното неглижиране на пряката консервационна работа в по-широк обхват на мрежата даде своят резултат. Докладването на природозащитното състояние на видове от Натура 2000 мрежата през 2019 г. (води все още проект)[[3]](#footnote-3) показа, че спрямо докладването през 2013 броят на видовете, които са в благоприятно природозащитно състояние от е спаднал от 233 на 84. Оценките от проекта на докладването на България през 2019 за природозащитното състояние на видовете от Натура 2000 показват, че 81% от тях са в неблагоприятно състояние или за тях няма данни. За природните местообитания 87% са в неблагоприятно състояние или за тях няма данни. Средно за ЕС цифрите са: 69,54% за видовете и 72,39% за местообитанията.

***Проблеми с ефективността на средствата за пряка консервационна работа достигащи до мрежата Натура 2000***

* В крайна сметка програмата финансира Пътища за сухоземна техника за гасене на пожари вместо закупуване на летателна техника, какъвто проект на МВР имаше по ОПОС през финансов период 2007 – 2013, но не беше изпълнен.
* В проектите по процедурата за парковете, посочено по-горе, не бе заложен финансов лимит за инфраструктура, в резултата на което проект на ДНП „Пирин“ „*Подобряване на природозащитното състояние на видове и типове природни местообитания на територията на Защитена зона BG0000209 „Пирин*” [[4]](#footnote-4), в който общата сума на проекта е малко над 6 млн. лв, сумата за ремонт на пътища – над 3 млн. лв или 50% от бюджета на проекта. Ремонтът на пътища може и да е необходим, но той не трябва да бъде маскиран като мерки за подобряване на природозащитното състояние на местообитанията.

***5 млн. лв. от ос Биоразнообразие вече са загубени***

Съгласно чл.22, ал 4 на Регламент на ЕС №1303/2013.   Когато приоритетните оси не са постигнали своите етапни цели, държавата-членка предлага преразпределението на сума, съответстваща на резерва за изпълнение, към други приоритетни оси или програми. Резервът за изпълнение по ос Натура 2000 и Биоразнообразие е прехвърлен към ос Управление на отпадъци, в резултат на което сумата по ос 3 е намалена с 5 797 318 евро от ЕС частта или 6 820 374 евро Европейски средства и средства от държавния бюджет. Така сумата по оста е 80 384 182,00 евро от частта на ЕС или 94 569 626‬ евро (с националното съфинансиране), като оригиналния бюджета на оста беше: 86 181 500,00 евро от ЕС частта[[5]](#footnote-5) или 101 390 000,00 евро.

## Какво казва Европейската Комисия, септември 2019 г.

След като по-голямата част от становищата ни до Управляващия орган на програмата бяха пренебрегнати, се обърнахме към Европейската комисия в качеството й на донор на средствата. В кореспонденцията Комисията подчертава, че процедурите и мерките са отговорност на правителството. Новото в последното писмо на Комисията от септември 2019 е, че тъй като, съгласно чл. 22, ал.6 от Регламент на ЕС №1303/2013, постигането на под 65% от етапните цели по програмата се окачествява като „сериозен неуспех“[[6]](#footnote-6), комисията обмисля „спиране на междинните плащания“ по програмата. Решение по този въпрос едва ли може да се очаква скоро, предвид, че настоящата комисия е в режим на ограничени правомощия, а ще отнеме време новият състав на комисията за заработи на пълни обороти.

## Какви решения предлагат НПО

* Обявяване на процедурите, за които настояваме от години – процедурата за борба с бракониерство и закупувана на земи с ценни и редки местообитания, но не само на понтосарматски степи на Калиакра, а и за други местообитания като крайречни гори, дюни и др.
* Ползване на средствата по ос 3 за цялата мрежа, както и за мерки от изтекли, но неприлагащи се в момента планове за действия за видове
* ползване на средства от програмата за обявяване на безкрайно закъснелите заповеди на защитени зони за природните местообитания
* Закупуване на летателни средства за борба с горските пожари

## Какво става на Европейско и глобално ниво

2020 г. е т.нар. Супер година за Биоразнообразието. Изтича действието на Стратегията на ЕС за биоразнообразие до 2020 като предстои разработването на нова – до 2030 г. По отношение на Конвенцията за биоразнообразието – предстои разработване на новите стратегически документи за периода след 2030. Международният панел от учени за биоразнообразието и екосистемните услуги, публикува доклад с оценка на състоянието на биоразнообразието по света с основно заключение, че светът губи биоразнообразие и жизненоважни за хората екосистемни услуги с безпрецедентна скорост[[7]](#footnote-7). Очаква се светът да си постави амбициозни цели за промяна на тези тенденции като ЕС смята себе си за лидер в това отношение и ще започнe с новият Зелен пакет на ЕС (EU Green Deal), който се очаква от новата комисия.

За съжаление състоянието на използване на средствата за биоразнообразие от Оперативната програма отразява цялостното отношение на ръководството на министерството към опазването на екологичната мрежа в България до момента. България има нужда средствата да се използват по смислен начин тъй ОПОС е основния финансов инструмент за изпълнение на политиките за опазване на биоразнообразието и Натура 2000 и всеки лев за биоразнообразието трябва да се ползва по най-ефективния възможен начин.

1. https://www.eufunds.bg/sites/default/files/uploads/opos/docs/2019-06/Prieti\_Dokumenti\_KN14.zip [↑](#footnote-ref-1)
2. <https://www.moew.government.bg/bg/provede-se-vstupitelnata-informacionna-kampaniya-po-proekt-bg16m1op002-3-006-0001-znaniya-za-natura-2000/> [↑](#footnote-ref-2)
3. https://www.eea.europa.eu/themes/biodiversity/state-of-nature-in-the-eu/article-17-national-summaries#tab-see-also [↑](#footnote-ref-3)
4. http://2020.eufunds.bg/bg/6/0/Project/BasicData?contractId=VvFqysxSTNE%3D&isHistoric=False [↑](#footnote-ref-4)
5. https://www.eufunds.bg/sites/default/files/uploads/opos/docs/2018-12/opos\_2014-2020\_izmenenie\_2018\_0111.pdf [↑](#footnote-ref-5)
6. https://eur-lex.europa.eu/legal-content/bg/TXT/?uri=celex%3A32013R1303 [↑](#footnote-ref-6)
7. https://cdn2.hubspot.net/hubfs/4783129/Summary%20for%20Policymakers%20IPBES%20Global%20Assessment.pdf?\_\_hstc=130722960.1e49365d454eeb4947cd0d24ce24b720.1574084964692.1574084964692.1574084964692.1&\_\_hssc=130722960.1.1574239904094&\_\_hsfp=2387074055&hsCtaTracking=91fd55c1-7918-40d1-a145-73e8dab568a9%7C67bf054a-fcc7-448e-9235-42416b2b6e88 [↑](#footnote-ref-7)